送湯相守紹興二十韻
作者：周必大
朝代：宋

paragraphs: 漢闢蕭居守，周興畢保釐。
安危元注想，中外自隨時。
憶昨生戎馬，誰知死佛貍。
天其永我命，王乃大巡師。
收拾鑪錘手，經綸管籥司。
南圖忘震蕩，北上得逶迤。
銅刻新符獸，金塗舊印龜。
從容時屬耳，填撫效如斯。
帝意仍調鼎，親榮寧擁麾。
班衣加畫綉，通帛雜牙旗。
餘力今循霸，洪鈞昔相夔。
斯民先已覺，此地更何爲。
玉帛塗山會，銀黄越將垂。
圖經千古事，賓幕幾人詩。
有客叨恩顧，無才負己知。
身留蓬島直，夢度浙江湄。
投劾難何有，登庸恐不遲。
行逢三月褉，看即百錢齎。
祖餞紛離席，班迎指後期。
一夫非自喜，正爲太平基。